Predkladacia správa

Materiál návrh Národného plánu regionálneho rozvoja Slovenskej republiky predkladá Ministerstvo výstavby a regionálneho rozvoja Slovenskej republiky na základe uznesenia vlády SR č.242/2000 zo dňa 12.apríla 2000.

Národný plán regionálneho rozvoja SR (ďalej len NPRR SR) bude základným programovým dokumentom uskutočňovania regionálnej politiky Slovenskej republiky do roku 2006. Tento dokument spolu s Integrovaným plánom regionálneho a sociálneho rozvoja SR, schválený uznesením vlády SR č.923/1999, sú zásadnými programovými dokumentmi pre získanie finančných prostriedkov z predvstupových fondov a po integrácii Slovenska do Európskej únie zo štrukturálnych fondov EÚ. 

Základným cieľom predloženého materiálu je poskytnutie komplexného pohľadu na súčasný stav Slovenska a jeho regiónov, bariéry rozvoja i návrhy na ich prekonanie prostredníctvom rozvojových priorít a stratégií s dôrazom na riešenie problémov v oblasti zamestnanosti.

NPRR SR pozostáva zo sektorovej časti, ktorá obsahuje komplexné riešenie regionálneho rozvoja na úrovni sektorov vo forme sektorových operačných programov vypracovaných pod vedením kompetentných ministerstiev; regionálnej časti, ktorá obsahuje návrh regionálnych rozvojových stratégií vo forme regionálnych operačných programov vypracovaných pod vedením jednotlivých krajských úradov a schvaľovaných regionálnymi riadiacimi a monitorovacími výbormi. Ďalej je to syntetická, realizačná a hodnotiaca časť, ktoré obsahujú analýzu rozhodujúcich súvislostí, tvoria rámec a syntézu NPRR SR, vrátane hodnotenia vplyvu opatrení a rozvojových programov na životné prostredie. Základným princípom NPRR SR je maximalizácia jeho prínosu k riešeniu reálnych problémov rozvoja SR, ktoré sú formulované pomocou návrhu globálnych cieľov. 

Najdôležitejším momentom priebehu prípravy a vypracovania NPRR SR bola jeho realizácia na základe konsenzu v podmienkach partnerstva. Počas realizácie príprav prebiehal veľký konzultačný proces, v rámci ktorého sa prerokovávali jednotlivé časti NPRR SR a vykonávali sa návštevy regiónov s čo najširším zastúpením všetkých záujmových skupín.

NPRR SR nezakladá žiadne dodatočné nároky na štátny rozpočet, finančný rámec bol vypracovaný na základe reálnych možností štátneho rozpočtu na rok 2001 a reálnych odhadov jeho vývoja do roku 2006. Podklady pre spracovanie finančného zabezpečenia NPRR SR poskytlo Ministerstvo financií SR.

NPRR SR bol prerokovaný v Porade ekonomických ministrov, v Rade vlády SR pre regionálnu politiku a v Rade hospodárskej a sociálnej dohody.